Vyf beseer toe bende op geldwa toeslaanDie bakkie en geldwa wat gebots het. Foto: Verskaf Vyf mense is Donderdagoggend beseer toe ŉ groep gewapende mans op ŉ geldwa buite Witbank in Mpumalanga toegeslaan en dit beroof het. Die geldwa is omstreeks 08:00 vermoedelik ná ŉ botsing met ŉ bakkie by ŉ aansluiting, sowat 25 km buite Witbank, op die Van Dyksdrift-pad tot stilstand gedwing. ŉ Onbekende hoeveelheid gewapende mans het op ŉ bakkie wat die geldwa vergesel het, losgebrand, waarna die bende toegang tot die geldwa bekom en met ŉ onbekende hoeveelheid kontant op die vlug geslaan het. ‘n Foto van die toneel. Foto: Verskaf ŉ Boodskap is onder die publiek versprei om op die uitkyk te wees vir ŉ wit BMW X5 en ŉ grys Ford Ranger wat glo in die rigting van Kriel gevlug het. Russel Meiring, woordvoerder van ER24, het gesê paramedici van verskeie nooddienste is na die toneel ontbied om na die beseerdes om te sien. “By die paramedici se aankoms is vyf voertuie op die toneel aangetref. Een van die voertuie was die geldwa. ŉ Paar van die ander voertuie was deurtrek met koeëlgate en die ander was in die botsing betrokke.” ‘n Foto van die toneel. Foto: Verskaf Hy het gesê van die beseerdes is behandel vir geringe beserings, wat vermoedelik tydens die botsing opgedoen is. “Net een persoon is geskiet en gewond. Dié persoon het ŉ koeëlwond aan sy been opgedoen.” Hy het gesê die beseerdes is vermoedelik veiligheidsbeamptes en lede van die publiek. Die mense is met ambulanse na hospitale in Witbank geneem vir verdere behandeling. Die polisie was op die toneel, het die aansluiting afgesper en ondersoek die voorval.